Tuin van digters 2019: ’n Fees van Breyten - Afrikaans.com
Die agtste jaarlikse Tuin van Digters, die tuiste van die Afrikaanse digkuns, vind vanjaar op 13 en 14 September plaas. Nie net sal Breyten Breytenbach en Ampie Coetzee, wat in 2019 hulle 80ste verjaarsdae vier, op gepaste wyse gehuldig word nie, maar die Ingrid Jonker-prys vir ’n Afrikaanse debuutdigbundel sal ook weer aan die wenner oorhandig word.
“Wees nie skuldig om uitdagend en skeppend te wees nie. Wees aandadig daaraan – en uiteindelik dadig. In Afrikaans, en saam met ander tale en taalsprekers in Afrikaans.”
Die tema van 2019 se Tuin van Digters is (aan)dadig – ’n skerpskepping van Breyten Breytenbach, wat vanjaar die digter is wat by die Tuin van Digters gehuldig word. Breyten, een van Suid-Afrika se mees gevierde en befaamde digters en oud-Wellingtonner, word op 16 September 2019 tagtig.
’n Fees van Breyten
Breyten sal buiten sy huldiging Vrydagaand, waar Laurinda Hofmeyr – bygestaan deur baskitaarspeler Schalk Joubert – van sy getoonsette gedigte sal sing, ook Saterdagmiddag deelneem aan ’n paneelbespreking oor vertaling van gedigte en of sy gedigte vertaalbaar is. Saterdagaand sal hy, met musiekbegeleiding deur Schalk Joubert, van sy gedigte voorlees. ’n Huldigingsbundel van die Akademie vir Wetenskap en Kuns, breyten breytenbach, woordenaar woordnar, word Saterdagoggend tydens ’n paneelbespreking bekendgestel.
Lees meer oor Breyten Breytenbach hier
Ons Klyntji 2019
’n Viering van die digkuns
Daar is ook Engelse, Xhosa, Belgiese en Nederlandse teenwoordigheid. Frieda van den Heever, aanbieder van RSG se gewilde program Vers en klank, deel die verhoog met digters Danie Marais, Jolyn Phillips, Lwanda Sindaphi, Diana Ferrus en Daniel Hugo wat gedigte in Afrikaans, Xhosa en Engels sal voorlees en saam dink en besin oor wat deur vertaling gewen en verloor kan word. Prof. Yves T’Sjoen van die Universiteit van Gent sal benewens ’n huldebetoon aan Breyten ook vertel hoe Breyten se tagtigste verjaardag in Gent gevier gaan word. Die Nederlandse sangeres Lieke Joosen en haar twee musikante is op hulle eerste besoek aan Suid-Afrika. Sy vermeng bestaande Afrikaanse liedjies met eie toonsettings in Afrikaans van gedigte van onder andere Antjie Krog.
Dan is daar spesiale optredes deur Danie du Toit, voorsanger en skrywer (en digter) van Spoegwolf met sy kitaar, die talentvolle jong Akimba-musiekgroep, die digters van hoop van die Weltevrede Sekondêre Skool in Wellington, poësieteater deur die Breytenbach-sentrum se dramagroep, Woorde op Akkoorde deur Frazer Barry en sy musikante tussen 13:00 en 14:00 Saterdag, Willemien/Philomène en :amaFranx met musiek oor die konteks van die lewe, die liefde en die spasies tussenin, en Elsabé Daneel se roerende voorlesing van gedigte van onder andere Breyten Breytenbach en Ingrid Jonker.
Die volledige program kan by www.breytenbachsentrum.co.za afgelaai word.
Kaartjies is R350 per persoon vir albei dae (Vrydag en Saterdag), R150 per persoon net vir Vrydag (wat al die aanbiedings insluit), R250 per persoon net vir Saterdag (wat alle aanbiedings insluit), R50 per dag per student en gratis vir opbetaalde lede van PEN Afrikaans.
PEN Afrikaans se Algemene Jaarvergadering 2019: 14 September om 13:00
Die vergadering vind plaas tydens die Tuin van Digters en word in die Wellington-biblioteek (oorkant die Breytenbach-sentrum) gehou. Lede, hulle metgeselle en ander belangstellendes is welkom. Opbetaalde lede van PEN Afrikaans kry gratis toegang tot die Tuin van Digters – lede wat in aanmerking kom se name sal op ’n lys by die ingang wees.
As jy die vergadering wil bywoon, RSVP teen 6 September na penafrikaans@gmail.com.